**โครงการสุขภาพจิตดีชีวีมีสุข**

 ด้วยทางโรงเรียนวัดจอมไตร มีความประสงค์จะจัดทำโครงการสุขภาพจิตดีชีวีมีสุข ในปีงบประมาณ 2564 โดยขอรับการสนับสนุนงบประมาณจากกองทุนหลักประกันสุขภาพตำบลนาโยงเหนือ เป็นเงิน 29,350 บาท มีรายละเอียดโครงการ/กิจกรรม ดังนี้

**1. หลักการและเหตุผล**

 สิ่งแวดล้อมมีความสำคัญต่อระบบนิเวศของมนุษย์ โดยธรรมชาติของสิ่งแวดล้อมเป็นได้ทั้งปัจจัยส่งเสริม หรือบั่นทอนทำลายสุขภาพและจิตใจ ขึ้นอยู่กับคุณภาพของสิ่งแวดล้อมนั้นๆ เช่น เด็กที่อยู่ในโรงเรียนที่มีสภาพแวดล้อมดี ห้องน้ำ ห้องส้วมถูกสุขอนามัย มีความสุขที่ได้นั่งพักผ่อนใจ มีบริเวณบริเวณโรงเรียน สนามเด็กเล่นที่ปลอดภัย มีการจัดการขยะที่เกิดขึ้นในโรงเรียนได้อย่างเหมาะสม ซึ่งส่งผลให้สุขภาพจิตดีมากกว่าเด็กที่อยู่โรงเรียนที่มีสุขภาพเสื่อมโทรม มีเส้นทางเดินภายในโรงเรียนที่น่าใช้งาน มีภูมิทัศน์ที่น่ามอง สนามเด็กเล่นน่าใช้ ก็จะมีสุขภาพจิตที่ดีมากกว่าเด็กที่อยู่ในโรงเรียนที่สภาพแวดล้อมเสื่อมโทรม เด็กทิ้งขยะไม่เป็นที่หรือคัดแยกขยะไม่ได้ เป็นต้น

 สภาพแวดล้อมโรงเรียนวัดจอมไตร ชำรุดทรุดโทรมในหลายๆ จุดสำคัญ เช่น ห้องน้ำห้องส้วมมีกลิ่น สวนหย่อม ไม้ดอกไม้ประดับขาดงบประมาณในการดูแลรักษา สิ่งเหล่าส่งผลต่อสุขภาพจิตและการเรียนรู้ของนักเรียน ที่ส่งผลต่อการเรียนรู้ของนักเรียนทั้งสิ้น สภาพภูมิทัศน์ที่ดีจะส่งผลให้นักเรียนผ่อนคลายความเครียดจากการเรียนในแต่ละวัน มีความปลอดภัยในการใช้บริการของนักเรียน มีความสุขในการเรียนและการใช้ชีวิตอยู่ในโรงเรียนมากขึ้น รสร้างบรรยากาศในโรงเรียนให้เอื้อต่อการจัดการเรียนรู้ ถือเป็นสิ่งสำคัญอย่างยิ่งยวด ทางโรงเรียนวัดจอมไตรเห็นถึงความสำคัญของปัญหาดังกล่าวจึงได้คิดจัดทำโครงการนี้ขึ้นมา

**2. วัตถุประสงค์/ตัวชี้วัด**

 1. เพื่อให้เด็กนักเรียนมีความสุข ความปลอดภัยในสภาพแวดล้อมของโรงเรียน

 2. เพื่อส่งเสริมให้นักเรียนมีส่วนร่วมในการรักษาความสะอาดห้องน้ำห้องส้วมให้ถูก
 สุขลักษณะ

 3. เพื่อให้นักเรียนรู้จักการคัดแยกขยะที่ถูกต้อง รักษาสิ่งแวดล้อมในโรงเรียน ครอบครัว และ
 ในชุมชน

**3. เป้าหมาย**

 กลุ่มเป้าหมาย : นักเรียนชั้นประถมศึกษาปีที่ 4 – 6 จำนวน 40 คน

**4.วิธีดำเนินการ**

 4.1 เสนอโครงการเพื่อขออนุมัติ

 4.2 ประชุมชี้แจงเจ้าหน้าที่และผู้ที่เกี่ยวข้องเพื่อวางแผนการดำเนินงานร่วมกันซึ่งได้กำหนดกิจกรรมดังนี้

 ⚫ **กิจกรรมย่อยที่ 1** ห้องน้ำห้องส้วมน่าใช้

 - ให้ความรู้เรื่องสุขอนามัยของห้องน้ำห้องส้วม

 - ให้ความรู้เรื่องพฤติกรรมการใช้ห้องสุขาที่ถูกสุขลักษณะ

 - ให้ความรู้เรื่องจิตสำนึกการมีส่วนร่วมในการรักษาความสะอาดห้องสุขา

 - ให้ความรู้เรื่องการทำน้ำยาล้างห้องน้ำ

 - ลงมือปฏิบัติ การทำน้ำยาล้างห้องน้ำและบันทึกผลการใช้น้ำยาล้างห้องน้ำ

 ⚫ **กิจกรรมย่อยที่ 2** การคัดแยกขยะ

 - ให้ความรู้เรื่อง การคัดแยกขยะ อย่างถูกวิธี

 - ให้ความรู้เรื่อง ความสำคัญของการแยกขยะ

 - นักเรียนฝึกแยกขยะที่กำหนดให้ได้อย่างถูกต้อง ผ่านการเล่นเกมต่างๆ

 - ดำเนินกิจกรรมร่วมกับงานธนาคารขยะของโรงเรียน เพื่อสร้างมูลค่าเพิ่มให้กับขยะ
 อย่างเป็นรูปธรรม

 4.3 แต่งตั้งคณะทำงาน ประกอบด้วย ครู คณะกรรมการสภานักเรียน ผู้ปกครองเพื่อจะได้ร่วมกันจัดทำโครงการ ตามแนวทางที่กำหนดไว้

 4.4 คณะทำงานร่วมกันดำเนินกิจกรรมตามโครงการ

 4.5 ติดตามและประเมินผลการดำเนินงาน

รายงานหน่วยงานที่สนับสนุนงบประมาณและผู้ที่เกี่ยวข้องการติดตามและการประเมินผล

**5. ระยะเวลาดำเนินการ**

เริ่มโครงการ ตุลาคม 2563 – มีนาคม 2564

**6. สถานที่ดำเนินการ**

 โรงเรียนวัดจอมไตร อำเภอนาโยง จังหวัดตรัง

**7.** **งบประมาณ**

 จากงบประมาณกองทุนหลักประกันสุขภาพองค์การบริหารส่วนตำบลนาโยงเหนือ จำนวน 29,350 บาท รายละเอียด ดังนี้

- ค่าป้ายโครงการ 1 ป้าย เป็นเงิน 500 บาท

- ค่าตอบแทนวิทยากร จำนวน 2 คนๆ ละ 5 ชั่วโมง ๆ ละ 600 บาท เป็นเงิน 6,000 บาท

- ค่าอาหารกลางวันจำนวน 40 คน จำนวน 2 มื้อ ๆ ละ 80 บาท เป็นเงิน 6,400 บาท

- ค่าอาหารว่าง จำนวน 40 คน จำนวน มื้อ ๆ ละ 25 บาท เป็นเงิน 4,000 บาท

- ค่าวัสดุในการทำสื่อและฝึกปฏิบัติ /อุปกรณ์

 ⚫ **กิจกรรมย่อยที่ 1** ห้องน้ำห้องส้วมน่าใช้ เป็นเงิน 5,000 บาท

 ⚫ **กิจกรรมย่อยที่ 2** การคัดแยกขยะ เป็นเงิน 5,000 บาท

- ค่าจัดทำเอกสารและวัสดุอื่นๆ ที่เกี่ยวข้อง เป็นเงิน 2,450 บาท

 **รวมทั้งสิ้น 29,350.- (สองหมื่นเก้าพันสามร้อยห้าสิบบาทถ้วน)**

 **หมายเหตุ** ทุกรายการถัวเฉลี่ยกันได้

**8. ผลที่คาดว่าจะได้รับ**

 8.1 เด็กนักเรียนมีความสุข ความปลอดภัยในสภาพแวดล้อมของโรงเรียน

 8.2 นักเรียนมีส่วนร่วมในการรักษาความสะอาดห้องน้ำห้องส้วมให้ถูกสุขลักษณะ

 8.3 นักเรียนรู้จักการคัดแยกขยะที่ถูกต้อง รักษาสิ่งแวดล้อมในโรงเรียน ครอบครัว และในชุมชน

**ภาพประกอบโครงการ**

 

 

 